บัตรเครดิตชาวนาป่วน หวั่นโดนเกษตรกรเบี้ยว
บัตรเครดิตเกษตรกร ส่อเค้าวุ่นหากผูกไว้กับรับจำนำ
25 ส.ค. 2554

บัตรเครดิตเกษตรกร ส่อเค้าวุ่นหากผูกไว้กับรับจำนำ หวั่นโดนเบี้ยว ธ.ก.ส.ปล่อยกู้สูงกว่าราคาหลักประกัน 
แหล่งข่าวจากกระทรวงการคลัง เปิดเผยถึงความคืบหน้าโครงการบัตรเครดิตเกษตรกรว่า ขณะนี้ข้อสรุปในการดำเนินการ 2 แนวทาง แนวทางแรกการทำบัตรเครดิตที่เชื่อมกับโครงการรับจำนำข้าวตามนโยบายรัฐบาล โดยธนาคารเพื่อการเกษตรและสหกรณ์การเกษตร (ธ.ก.ส.) ทำหน้าที่โอนเงินค่าข้าวที่เกษตรกรนำมาจำนำ เพื่อเปิดวงเงินสินเชื่อผ่านเครดิตเกษตรกร และให้เกษตรกรนำบัตรเครดิตไปซื้อปัจจัยการผลิตกับร้านค้า สหกรณ์การเกษตรในเครือข่าย 
แนวทางดังกล่าวยังมีข้อกังวล 2 เรื่องคือ กรณีที่ราคาข้าวในตลาดต่ำกว่าราคาที่รับจำนำ เช่น ปัจจุบันราคาข้าวเปลือกเจ้าอยู่ที่ตันละ 1 หมื่นบาท แต่รัฐบาลจะรับจำนำ 1.5 หมื่นบาท ทำให้ ธ.ก.ส.ต้องอนุมัติสินเชื่อให้เกษตรกรในราคาที่สูงเกินความจริง ส่งผลให้เกษตรกรต้องมีภาระหนี้สินสูงกว่าที่ควรจะเป็นด้วย 
ประเด็นที่สองคือ กรณีที่ราคาข้าวในตลาดสูงกว่าราคาที่รัฐบาลรับจำนำอาจทำให้เกษตรกรไม่นำข้าวที่จำนำมาขายให้กับรัฐบาลตามที่ตกลงกันไว้ ทำให้ ธ.ก.ส.ไม่สามารถโอนเงินเข้าสู่บัตรเครดิตเกษตรกรได้ 
แนวทางต่อมาที่มีข้อเสนอให้ดำเนินการคือ การเปิดให้เกษตรกรลูกค้า ธ.ก.ส.ทั้งหมดซึ่งมีอยู่ 34 ล้านราย มีโอกาสได้ทำบัตรเครดิตอย่างเท่าเทียมกัน ก็มีข้อวิตกว่าจะกระตุ้นให้คนก่อหนี้สินเพิ่มขึ้น และไม่สามารถตรวจสอบข้อมูลได้ว่า เกษตรกรนำเงินไปใช้จ่ายอย่างอื่นหรือไม่ 
นายประกิต เชวงนิรันดร์ ผู้ช่วยผู้จัดการ ธ.ก.ส.กล่าวว่า ธ.ก.ส.พร้อมจะเดินหน้าตามนโยบายของรัฐบาล โดยขณะนี้อยู่ระหว่างการศึกษาเรื่องการวางระบบบัตรเครดิต การใช้เครือข่ายสื่อสารเชื่อมโยงระหว่างจุดรับกับจุดขาย ซึ่งคาดว่าน่าจะใช้เงินลงทุนหลักร้อยล้านบาท หรืออาจจะของบสนับสนุนเป็นพิเศษจากรัฐบาล